דייזי רידלי

**דייזי ג'אז איזובל רידלי** (באנגלית: **Daisy Jazz Isobel Ridley**; נולדה ב-10 באפריל 1992) היא זמרת, מדבבת ושחקנית אנגלייה. היא כיכבה בדמותה של ריי בטרילוגיה "מלחמת הכוכבים - פרק 7: הכוח מתעורר", "מלחמת הכוכבים - פרק 8: אחרוני הג'דיי" ו"מלחמת הכוכבים - פרק 9: עלייתו של סקייווקר".

## ביוגרפיה
רידלי נולדה בווסטמינסטר, לונדון שבממלכה המאוחדת. בתם של הצלם כריסטופר רידלי ושל לואיז פוקנר קורבט, שעובדת בתקשורת פנימית בבנק מקומי. אחי סבה ארנולד רידלי  (Arnold Ridley) היה השחקן והתסריטאי בסיטקום "Dad's Army". יש לה שתי אחיות גדולות, קיקה רוז ופופי סופיה; ויש לה גם שתי אחיות-למחצה בוגרות ממנה מנישואין הקודמים של אביה.

רידלי זכתה במלגה לבית הספר לאמנויות הבמה טרינג פארק  (Tring Park School for the Performing Arts) בהרטפורדשייר, בו למדה מגיל תשע עד גיל שמונה עשרה. לאחר מכן למדה ציוויליזציה קלאסית בבירקבק, אוניברסיטת לונדון, לפני שנשרה כדי להתמקד בקריירת המשחק שלה.

לפני שלוהקה לסרט "מלחמת הכוכבים: הכוח מתעורר", רידלי עבדה במשך כמעט שנתיים כברמנית בשני פאבים שונים בלונדון. בשנת 2016, היא החלה ללמוד לתואר ראשון במדעי החברה באמצעות קורסים מקוונים באוניברסיטה הפתוחה.

## קריירה
רידלי הופיעה בסדרות הטלוויזיה "Youngers", "עדות אילמת","מר סלפרידג'" ו-"נפגעים", והופיעה גם בסרט הקצר "Blue Season", שהשתתף באתגר ה-48 שעות "Sci-Fi-London". היא גילמה את התפקיד הראשי בסרט השלישי של "Lifesaver", סרט אינטראקטיבי שהיה מועמד לפרס באפט"א לקולנוע של האקדמיה הבריטית לאומנויות הקולנוע והטלוויזיה. היא הופיעה גם בוידאו קליפ לשיר "Lights On" של הראפר Wiley .

רידלי לוהקה לתפקיד ריי בסרט "מלחמת הכוכבים - פרק 7: הכוח מתעורר" בפברואר 2014. ליהוקה לתפקיד נראה כמהלך מצדו של הבמאי ג'יי ג'יי אברהמס, לחזור על הליהוק של שחקנים יחסית לא מוכרים לתפקידים הראשיים, כפי שעשה ג'ורג' לוקאס בסרט "מלחמת הכוכבים" הראשון בשנת 1977.
באוקטובר 2015, הושקה בבריטניה סדרת בולים של שירות הדואר המלכותי הבריטי, שעליהם דמויות מסדרת סרטי "מלחמת הכוכבים" ובהן גם רידלי כריי.

בדצמבר 2015 פרסם הדיילי מייל כי שכרה של רידלי על תפקידה בסרט מסתכם ב-300 אלף ליש"ט (448 אלף דולר) בלבד, ובנוסף, אחוז קטן מהכנסות מכירות הכרטיסים לסרט, לאחר שאלו יעברו את המיליארד דולר.

בשנת 2017 שיחקה בסרט הפשע הבלשי של קנת בראנה "רצח באוריינט אקספרס", המבוסס על ספר באותו שם מאת אגאתה כריסטי. באותה שנה שבה לגלם את דמותה של ריי בסרט "מלחמת הכוכבים - פרק 8: אחרוני הג'דיי".

בנובמבר 2024 צפוי לצאת לאור הסרט המתח-אימה והישרדות "We Bury the Dead" בבימויו של זק הילדיץ' בו רידלי מככבת בתור ויג'ילנטית. הסרט יוקרן בבכורה עולמית ויוצג בהקרנה מיוחדת בפסטיבל הסרטים של אדלייד באוסטרליה בנובמבר. בסרט, רידלי מגלמת אישה נואשת המצטרפת לצוות לאיסוף גופות, בתקווה למצוא את בעלה בחיים לאחר ניסוי צבאי הרסני שהחריב את אוכלוסיית טסמניה. במהלך חיפושיה, היא מגלה שגופות רבות אינן לגמרי מתות.

במרץ 2025, פורסם כי רידלי ואלדן ארנרייך יככבו בקומדיה הרומנטית "The Last Resort", בבימויו של דונלד פטרי.

## חיים אישיים
משפחת רידלי מחזיקה בית בווסטמינסטר, לונדון. בשנת 2016, דייזי שיתפה ברשתות החברתיות שהיא סובלת מאנדומטריוזיס (endometriosis) ותסמונת שחלות פוליציסטיות (polycystic ovary syndrome) במשך שנים רבות.

משנת 2017 היא יוצאת עם השחקן טום בייטמן (Tom Bateman), אותו הכירה במהלך צילומי הסרט "רצח באוריינט אקספרס" בשנת 2016. בשנת 2023 דייזי אישרה שהיא וטום התחתנו.

רידלי היא טבעונית.

## פילמוגרפיה

### קולנוע

### טלוויזיה

### תיאטרון

## קישורים חיצוניים

* נטעלי גבירץ, הפאשן אייקון החדשה: כוכבת מלחמת הכוכבים דייזי רידלי, באתר "fashionforward", 8 בדצמבר 2015
* Daisy Ridley: 7 Things You Might Not Know About The 'Star Wars: Episode VII: The Force Awakens' Actress, באתר "Fashion & Style"
* Daisy Ridley: Top 10 Facts You Need to Know, באתר "Heavy"
* Star Wars: The Force Awakens: As Rey emerges, so does newcomer Daisy Ridley, באתר "Entertainment"
* Star Wars' new star Daisy Ridley: Dad praises ''extraordinary'' daughter after she lands Episode VII leading role, באתר ה-"Mirror"
* הכוח מתעורר: דייזי רידלי מספרת מדוע ריי היא גיבורה מיוחדת בסדרת מלחמת הכוכבים, ראיון מצולם עם רידלי על תפקידה ב"מלחמת הכוכבים"
* דייזי רידלי בראיון על מלחמת הכוכבים

## הערות שוליים

קטגוריה:שחקניות קולנוע וטלוויזיה אנגליות
קטגוריה:טבעוניות בריטיות
קטגוריה:זוכי פרס בחירת הנוער
קטגוריה:פורבס 30Under30
קטגוריה:מלחמת הכוכבים: שחקנים
קטגוריה:אנגליות שנולדו ב-1992
קטגוריה:אנגלים שנולדו ב-1992